
Vakvágány-e a hazai vasúti személyszállítás piacnyitása? – A hazai vasúti személyszállítás liberalizációja, mint válasz a vasúti szektor jelenkori kihívásaira

Közgazdaságtudományi szempontból a MÁV, mint természetes monopólium felel a vasúti kötött pályás közlekedés infrastruktúrájának üzemeltetéséért az ország túlnyomó részében. A MÁV-Start Zrt. közszolgáltatási szerződését 2023. decemberében hosszabbították meg tíz évre, felmerül azonban a kérdés, hogy létezhet-e a jövőben a jelenlegi vasúti közlekedésnek egy alternatív struktúrája. Kutatási kérdésem, hogy hatékony eszköze-e a vasúti személyszállítási piac liberalizálása a szektor jelenkori kihívásaival való megbirkózás során? A közösségi közlekedés piacának megnyitása elősegíti-e a szektor versenyképességét, hozzájárul-e a színvonalas közszolgáltatás megvalósításához hazai viszonyok között? Kutatásom során a hazai vasúton történő személyszállítás liberalizációját szakértőkkel folytatott mélyinterjúk segítségével igyekszem megérteni. A mélyinterjúkat kiegészítem egy PESTEL elemzéssel a folyamatot befolyásoló hazai tényezőkről. Az eredmények azt mutatják, hogy a piacnyitás számos pozitív hatással járhat, de előfeltétele a felelősségteljes állami szerepvállalás és a folyamat precíz előkészítése. Megállapítottam, hogy a liberalizáció kedvező hatással van a szolgáltatás minőségére és a versenyképességre, de kritikus fontosságú a megfelelő körülmények biztosítása.



